Είκοσι χρόνια συμπληρώνονται από το 1997, όταν για πρώτη φορά το Διεθνές Συμβούλιο Μουσείων (ICOM) καθιέρωσε τη 18η Μαΐου ως Διεθνή Ημέρα Μουσείων με σκοπό «την ενίσχυση της μόρφωσης, την προώθηση της αμοιβαίας κατανόησης, την ειρήνη και τη συνεργασία μεταξύ των λαών».

Σήμερα λοιπόν τα μουσεία όλης της χώρας γιορτάζουν, μαζί με τα μουσεία όλου του κόσμου. Η συμμετοχή αυξάνεται κάθε χρόνο και για το 2016 συμμετείχαν περισσότερα από 35.000 μουσεία σε 145 χώρες. Η είσοδος είναι παντού ελεύθερη και κάθε φορέας παρουσιάζει το δικό του αφήγημα για το κεντρικό θέμα «Μουσεία και αμφιλεγόμενες ιστορίες: τα μουσεία μιλούν για εκείνα που δεν λέγονται».

Τιμώμενο στη χώρα μας είναι το Δημοτικό Μουσείο Καλαβρυτινού Ολοκαυτώματος.

■ Το Μουσείο της Ακρόπολης εκθέτει για πρώτη φορά τα θραύσματα του αγάλματος της «Κόρης με τον πόλο» (ψηλό κάλυμμα κεφαλιού). Οι επισκέπτες θα τα δουν σε ειδική προθήκη, στην Αίθουσα της Αρχαϊκής Ακρόπολης, έτσι ώστε να έχουν μια ολοκληρωμένη εικόνα του αγάλματος με την αριστουργηματική κεφαλή, που καταστράφηκε από τη μανία των Περσών. Επίσης θα εορταστεί η Ευρωπαϊκή Νύχτα Μουσείων, το Σάββατο 20 Μαΐου.

■ Από το κλασικό στο πιο σύγχρονο, δηλαδή στο Εθνικό Μουσείο Σύγχρονης Τέχνης (ανοιχτό 11.00-23.00). Παρουσιάζει ομιλία του γλύπτη Θόδωρου με θέμα «Πόλη Πολίτης Πολιτισμός» (19.00 με σειρά προτεραιότητας) και προβάλλει την ταινία «Triumphs and Laments - The Film» του Ουίλιαμ Κέντριτζ. Οι συντελεστές της εργάστηκαν για χρόνια για το φιλμ που επιχειρεί να γνωρίσει στους θεατές τη διαδικασία της δημιουργίας μιας ταινίας τέχνης που γίνεται τελικά η ίδια «έργο τέχνης» (Αίθουσα Προβολών 17.00 στις 18/5 & 19.00 στις 19/5 στα αγγλικά, χωρίς υπότιτλους).

■ Η Δημοτική Πινακοθήκη Λάρισας-Μουσείο Κατσίγρα στήνει «Γέφυρες τέχνης» και στέλνει έργα στο Small Museum ART των φυλακών Λάρισας σε συνεργασία με το Σχολείο Δεύτερης Ευκαιρίας του Καταστήματος Κράτησης. Εργα χαρακτικής από τις μόνιμες συλλογές του θα εκτεθούν για πρώτη φορά, πανελλαδικά, σε φυλακή, στο μικρό μουσείο που λειτουργεί από πέρυσι στην είσοδο του σχολείου των φυλακών και είναι προσβάσιμο σε κάθε επισκέπτη. Παράλληλα θα εκτεθούν (από τις 19/5) έργα μαθητών του Σχολείου Δεύτερης Ευκαιρίας.

■ «Μαζί ζωγραφίζουμε όσα δεν λέμε» είναι το θέμα που καλούνται να αποδώσουν οι λιλιπούτειοι επισκέπτες-καλλιτέχνες (5-11 ετών) που θα βρεθούν στο Μουσείο Παιδικής Τέχνης (Σάββατο 20/5). Στο τέλος, κάθε παιδί θα πάρει μαζί του τη ζωγραφιά του. Η συμμετοχή είναι ελεύθερη και τα υλικά παραχωρούνται από το μουσείο. Τα προγράμματα διαρκούν 55 λεπτά και επαναλαμβάνονται κάθε μισή ώρα, από 11.00 έως 14.00.

• O κατάλογος του υπουργείου Πολιτισμού με τις δράσεις όλων των δημόσιων μουσείων.